Huawei lancerer ny udgave af deres foldbare telefon Mate XS

Den “nye” Mate X – som faktisk blev lanceret for snart et år siden – er endnu ikke dukket op på markedet i Danmark, men nu er Huawei allerede klar med en opgradering kaldet Mate XS. Richard Yu har her til eftermiddag lanceret den nye telefon. Desværre via video, eftersom den skulle have været lanceret på Mobile World Congress i Barcelona, men den blev aflyst, så Huawei måtte altså ty til YouTube for lanceringen af deres nye produkter – deriblandt altså deres opgraderede Mate XS.

Hurtigere processor

Den nye telefon/tablet er udrustet med et nyt 5G-chipset, drevet af processoren Kirin 990 – der er Huaweis egen processor. Den skulle, ifølge kineserne selv, være betydeligt hurtigere end den forrige generation, og i vanlig kinesisk tradition kunne Yu fortælle, at den også er væsentlig hurtigere end Samsungs Fold, Mate XS’s nærmeste konkurrent.

Multitasking på en ny måde

Ligesom Samsung har introduceret på deres Fold, så har Huawei også arbejdet med multitasking på deres nye Mate XS. Det er nu muligt at køre to apps i forskellige vinduer på skærmen. Man kan jonglere rundt med de forskellige apps ved at trække dem frem og tilbage.

Huawei Mate XS.

Prisen for den nye telefon er 2.499 euro (knapt 19.000 kroner) og den lanceres overalt i verden i næste måned.

Ny tablet

Udover den nye Mate XS blev der også plads til lancering af en ny tablet kaldet MateTab Pro. Den nye tablet er ekstremt tynd og har i øvrigt også den tyndeste kant på markedet – væsentlig tyndere end hvad både Apples iPad Pro og Samsungs Tab S Pro kan præstere. Der følger naturligvis en lille “nørdfinger” med – MatePad Pro’s pencil sidder magnetisk fast på toppen af skærmen – fuldstændigt som Apples Pencil på deres iPad Pro.

Den nye MateTab Pro kommer på markedet i April og vil koste 549 euro. Her er billede af banditten:

Huawei lancerer ny udgave af deres foldbare telefon Mate XS